Det har været en dans på roser med alvorlige tjørne at drive brugs i Gærum det sidste stykke tid. Fredag i sidste uge var brugsens fremtidige virke i alvorlig fare, og derfor kaldte formanden for Brugsen i Gærum, Finn Mejlvang Christensen, på opbakning fra borgerne i den nordjyske landsby. Torsdag i denne uge viste borgerne i Gærum så netop det, da i nærheden af hver sjette borger i byen mødte op til generalforsamling i Brugsen. - Byen viser, at Gærum-borgerne vil deres dagligvarebutik og ønsker den fortsætter og endda udvikler sig positivt, lyder det i en pressemeddelelse fra Brugsens bestyrelse. Stort underskud Dagligvarebutikken i Gærum har da også brug for en stor opbakning. Det seneste regnskab viser et underskud på 136.000 kroner, der, ifølge bestyrelsen, skyldes høje energipriser og et fald i omsætningen i butikken. - Nye ideer og flere håndslag om øget opbakning gør, at vi tror på fremtiden – og den nye bestyrelse vil vise handlekraft og kæmpe, lyder det videre i pressemeddelelsen. Blandt de fremmødte var der, ifølge bestyrelsen, tilslutning til at støtte op om Brugsen i fremtiden. - Vi har bestemt en tro på fremtiden, og lægger os nu i selen for at vækste og skabe en sundere bundlinje med sorte tal, skriver bestyrelsen for Brugsen i Gærum i en pressemeddelelse.

Referat:
Hver sjette borger i Gærum var torsdag aften mødt til byens Brugs’ generalforsamling for at høre om købmandens fremtid.